21 किमी दूर अस्पताल न स्टाफ आता है न 108
कन्हार के उप स्वास्थ्य केंद्र पर स्टाफ के न आने से नहीं हो पा रहे प्रसव
भास्कर संवाददाता | मुरैना
पहाड़गढ़ विकासखंड के ग्राम कन्हार में लोग प्रसव को लेकर परेशान हैं। यहां के उप स्वास्थ्य केंद्र में कोई स्टाफ नहीं आता। जबकि पहाड़गढ़ के बड़े अस्पताल (सामुदायिक स्वास्थ्य केंद्र) में अगर गर्भवती महिला को लेकर जाएं तो वह कन्हार से 21 किलोमीटर दूर है। ऐसे में लोग गर्भवती को ले जाने के लिए 108 एंबुलेंस को कॉल करते हैं, लेकिन वह भी नहीं पहुंचती। जबकि कन्हार व उसके टोलों-मजरों में रोजाना चार से पांच महिलाएं प्रसव के लिए ले जाना होती हैं। बावजूद इसके स्वास्थ्य महकमे के अधिकारी इस समस्या का समाधान नहीं कर रहे हैं। कन्हार के सियाराम सिंह चौधरी, गोविंद सिंह, शोभाराम, सतेन्द्र आदि ने मिलकर कलेक्टर विनोद शर्मा को सोमवार को ज्ञापन दिया। ग्रामीणों का कहना है कि कन्हार के उप स्वास्थ्य केंद्र में न कोई डाक्टर आते हैं न कंपाउंडर आते हैं। जिसके कारण इलाज के लिए भी लोग पहाडग़ढ़ के सरकारी अस्पताल में जाते हैं जो कन्हार से 21 किलोमीटर दूर है। इसलिए लोग रोजाना परेशान हो रहे हैं। किराए में पैसा खर्च तो होता ही है, घायलों व बीमारों को जाने-आने में परेशानी हद से ज्यादा है।
hin_Deva hin_Deva bho_Deva hin_Deva